b'\n_START_ARTICLE_\nBalderik\n_START_SECTION_\nZmaga nad Ljudevitom Posavskim\n_START_PARAGRAPH_\nKmalu potem, ko se je uprl spodnjepanonski knez Ljudevit Posavski, je umrl dotedanji furlanski prefekt Kadolah. Na njegovo mesto je pri\xc5\xa1el Balderik, sposoben vojskovodja, ki je \xc5\xbee leta 819 ob Dravi premagal Ljudevitovo vojsko, da bi prepre\xc4\x8dil \xc5\xa1iritev upora iz posavske ju\xc5\xbene Spodnje Panonije in sicer verjetno v severno (karantansko) Spodnjo Panonijo. Kljub zmagi se je upor raz\xc5\xa1iril celo na starem karantanskem ozemlju in naslednjega leta so bili najbolj na udaru ravno uporniki na obmo\xc4\x8dju Karantanije, kjer so bili Ljudevitovi prista\xc5\xa1i kar trikrat zaporedoma pora\xc5\xbeeni.  Balderik si je tedaj podredil Karniolce in Karantance- pri \xc4\x8demer se je njegova oblast raz\xc5\xa1irila nad celotno Karantanijo, obenem pa vsaj nad Spodnjo Panonijo severno od Drave, \xc4\x8de ne celo preko Zgornje Panonije.\n_START_SECTION_\nBolgari in Balderikov zaton\n_START_PARAGRAPH_\nLeta 825 je bolgarski kan Omurtag Frankom zagrozil z vojno, vendar pa sta Balderik in bavarski grof Gerold II. kot varuha avarske meje \xc5\xa1e leta 826 vzhodnofrankovskemu kralju Ludviku Pobo\xc5\xbenemu zatrdila, da ni slutiti kak\xc5\xa1ne posebne bolgarske nevarnosti. Toda \xc5\xbee naslednje leto so Bolgari preplavili Panonijo, odstavljali doma\xc4\x8de slovanske kneze med dotedanjimi frakovskimi vazali in na njihovo mesto postavljali svoje upravitelje. V iskanju krivca za nastalo situacijo je najkasneje leta 828 kratko potegnil Balderik, kajti Gerold II. je bil stric mladega vzhodnofrankovskega kralja Ludvika Pobo\xc5\xbenega. Balderik je bil odstavljen, z upravno reformo je bila njegova prefektura razdeljena na \xc5\xa1tiri grofije, obenem pa se je oblikovala nova bavarska prefektura pod oblastjo Gerolda II.'